
Text rozhodnutia
Súd: Krajský súd Košice Spisová značka: 6S/222/2013 Identifikačné číslo súdneho spisu: 7013201181 Dátum vydania rozhodnutia: 28. 09. 2014 Meno a priezvisko sudcu, VSÚ: JUDr. Eva Baranová ECLI: ECLI:SK:KSKE:2014:7013201181.2 Uznesenie Krajský súd v Košiciach, v právnej veci žalobcu J. X.Č., bývajúceho v Y. R., J. Q. XXX/XX, zastúpeného JUDr. Blankou Nagyovou, advokátkou, Košice, Štúrova 44, proti žalovanému Slovenskému poľovníckemu zväzu, Poľovnícke združenie Branisko, so sídlom v Spišskom Podhradí, zastúpeného advokátkou JUDr. Ľubomírou Bašistovou Virovou, so sídlom Spišská Nová Ves, Zimná 62, o návrhu na odklad vykonateľnosti rozhodnutia žalovaného, takto r o z h o d o l : Konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobca podal na Krajský súd v Košiciach dňa 22.08.2014 návrh na odklad vykonateľnosti rozhodnutia žalovaného zo dňa 29.06.2013 č.j. 1/2013-DK v spojení s rozhodnutím výboru žalovaného z 20.05.2013 č. 1/2013-DK. Na pojednávaní konanom na Krajskom súde v Košiciach dňa 25.09.2014 právna zástupkyňa žalobcu uviedla, že netrvá na návrhu na odklad vykonateľnosti napadnutých rozhodnutí. Podľa obsahu prejavu právnej zástupkyne žalobcu súd vyvodil záver, že tento návrh vzala späť. Podľa § 246c ods.1 prvá veta O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 96 ods.1 O.s.p. navrhovateľ môže vziať za konania späť návrh na jeho začatie, a to sčasti alebo celkom. Ak je návrh vzatý späť celkom, súd konanie zastaví. Ak je návrh vzatý späť sčasti, súd konanie v tejto časti zastaví. Pretože žalobca vzal návrh na odklad vykonateľnosti rozhodnutia žalovaného späť, súd rozhodol o zastavení konania v zmysle citovaného ustanovenia Občianskeho súdneho poriadku. O trovách konania súd rozhodol podľa § 146 ods.1 písm.c) s použitím § 246c ods.1 prvá veta O.s.p. tak, že žiaden z účastníkov nemá právo na náhradu trov konania podľa jeho výsledku. Z uvedeného dôvodu súd preto nepriznal právnej zástupkyni žalobcu odmenu za tento úkon právnej služby. Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Najvyšší súd Slovenskej republiky v Bratislave, prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny, a čoho sa odvolateľ domáha.

